NN Pensii, cel mai mare jucător de profil, a decis să diminueze cu o treime, la 1,7%, comisionul de administrare aplicat contribuțiilor celor 1,96 milioane de participanți la fondul de pensii private obligatorii (Pilonul II).

​Reducerea va diminua cu 15% veniturile administratorului, conform calculelor realizate de Profit.ro.

Până la 31 martie, NN Pensii a calculat un comision de administrare de 2,5% din contribuția individuală a fiecărui participant la fond. Acest nivel nu poate fi depășit, fiind plafonat prin lege.

De la 1 aprilie, dacă în contul participantului sunt virați 100 de lei, spre exemplu, NN Pensii va reține 1,7 lei (comparativ cu 2,5 lei până la 31 martie). Diferența de bani (98,3 lei) va fi transformată de către administrator în unități de fond și transferate clientului. Până la 31 martie, în situația exemplificată, suma transformată în unități de fond era de 97,5 lei.

Pe lângă comisionul de administrare, NN Pensii mai percepe un comision de 0,05% pe lună aplicat asupra activelor totale ale fondului.

De asemenea, din banii clienților se plătește o taxă de 110.825 lei pe an, TVA inclusă, percepută după procesul de auditare a fondului, potrivit datelor disponibile pe pagina web a administratorului.

Fondul de pensii private obligatorii administrat de NN Pensii avea active de aproape 15,4 miliarde de lei la 12 aprilie. O unitate de fond valoarează 23,97 lei, de la 10 lei în mai 2008, momentul lansării oficiale a sistemului de pensii private obligatorii - Pilonul II.